hotchpotch/miracl-hf-unified huggingface dataset:
Keskenmeno
Keskenmeno tarkoittaa ihmisillä raskauden itsestään tapahtuvaa keskeytymistä ja alkion tai sikiön poistumista kohdusta joko itsestään tai lääkärin avustamana. Keskenmenossa syntyvä sikiö ei ole elinkelpoinen ja useimmiten kuolee.
Ihmisillä keskenmenon katsotaan tapahtuvan ennen 22. raskausviikon loppua tai kun sikiö painaa alle 500 grammaa. Mikäli sikiö painaa yli 500 grammaa tai raskaus keskeytyy 22. raskausviikon jälkeen, kyseessä katsotaan olevan ennenaikainen synnytys, koska syntyvä lapsi voidaan saada pidettyä hengissä. Ennenaikaisen synnytyksen ja keskenmenon raja on lääketieteen kehittyessä siirtynyt aiemmaksi. Viikon 22 jälkeen tapahtuva tai yli 500 grammaa painavan sikiön kuolemaa kutsutaan kohtukuolemaksi.
Keskenmeno merkitsee lähes aina lapsen kuolemaa, sillä näin varhaisessa kehitysvaiheessa syntyvällä sikiöllä on nykylääketieteen keinoin vain teoreettiset elinmahdollisuudet. Jos raskaus keskeytyy spontaanisti 23.–37. raskausviikolla, kyseessä ei ole enää keskenmeno vaan "ennenaikainen synnytys", ja syntyvää lasta sanotaan tällöin "keskoseksi". Keinotekoisesti aiheutettua raskauden keskeytymistä kutsutaan puolestaan abortiksi.
10–15 % tiedossa olevista raskauksista keskeytyy ennen 22. raskausviikon päättymistä ja valtaosa (80 %) niistä kahdeksan ensimmäisen raskausviikon aikana .
Todellinen raskauksien keskenmenon osuus kaikista raskauksista on vielä suurempi. On arvioitu, että jopa kolmasosa raskauksista keskeytyy itsestään. Suurin osa keskenmenoista tapahtuu aivan raskauden alkuvaiheessa, ennen kuin nainen on tietoinen raskaudestaan. Suurimmassa osassa näistä keskenmenoista nainen ei huomaa mitään kuukautisten mahdollisen pienen epäsäännöllisyyden lisäksi, ja näin alkuvaiheen raskaus ja keskenmeno ei tule koskaan tietoon.
Yleisimpien, varhaisvaiheessa tapahtuvien keskenmenojen tavallisin syy on viallinen siittiö- tai munasolu. Arvioiden mukaan yli puolet yksittäisistä keskenmenoista johtuu sikiön kromosomipoikkeavuuksista.
Huomattavasti vähemmän keskenmenoja aiheutuu 12. raskausviikon jälkeen, jolloin voidaankin puhua "myöhäisestä tai keskiraskauden keskenmenosta". 12. raskausviikon jälkeen tapahtuneita raskauden keskeytyksiä kutsutaan myöhäisiksi keskenmenoiksi mutta ennen kuin 22 raskausviikkoa on täynnä tai sikiö painaa 500 grammaa. Tämän jälkeen kyseessä on kohtukuolema tai ennenaikainen synnytys.
Myöhäisen keskenmenon kokeneille termi ei useinkaan tunnu sopivalta kuvaamaan menetyksen vakavuutta ja vaikutusta. Sureville vanhemmille kokemus hahmottuu lähinnä odotetun ja rakastetun lapsen menettämisenä.
Yleisimmin myöhäisen keskenmenon hoito on lääkeellinen kohdun tyhjennys alakautta eli synnyttämällä. Hoito tehdään sairaalassa yleensä erillään muista synnyttäjistä, ja kivun lievitykseen on tarjolla tehokkaita vaihtoehtoja.
Myöhäinen keskenmeno voi usein jäädä epätäydelliseksi, jolloin kohtuun jää istukka- tai sikiökudosta. Tällaisissa tapauksissa kohdun tyhjennys tehdään yleensä gynekologin suorittamalla kaavinnalla.
Plasmolyysi
Plasmolyysi tarkoittaa kasvisolun soluliman/solukalvon irtoamista soluseinästä veden menetyksestä johtuen. Vesi saattaa poistua kasvisolusta esimerkiksi aineiden diffundoitumisen vuoksi. Mikäli solu laitetaan sokeri- tai suolaliuokseen, joka on väkevämpää kuin soluneste, virtaa nestettä solusta pois.
Plasmolyysissä solun nesteen täyttämät vakuolit pienenevät ja solukalvon muodostama pussi kutistuu.Itse soluseinän rakenne säilyy. Solut voivat selvitä plasmolyysistä, mikäli ne saavat vettä uudelleen sisälleen. Veden siirtymistä takaisin soluun kutsutaan deplasmolyysiksi. Solut kuitenkin kuolevat kuivuuteen, mikäli plasmolyysi on hyvin voimakas.
Keijo Huusko
Keijo Antero Huusko (s. 5. elokuuta 1980 Kemi) on suomalainen jalkapalloilija, joka edustaa Kolmosessa pelaavaa FC Kemiä. Hän on pelipaikaltaan hyökkääjä tai keskikenttäpelaaja.
Huusko on kemiläisen FC-88:n kasvatti. Kemistä hänen tiensä vei Vaasan Palloseuran riveihin vuonna 2000, josta myöhemmin siirtyi Ruotsin pääsarjassa Allsvenskanissa pelanneeseen göteborgilaisseura BK Häckeniin vuonna 2002. Kahden Ruotsissa vietetyn vuoden jälkeen, Huusko palasi Suomeen vuonna 2004. Torniolainen Tornion Pallo –47 pestasi hyökkääjän noustuaan Veikkausliigaan. Erinomaisesti sujuneen kauden 2004 päätteeksi Huusko sai siirron Norjan pääsarjajoukkue FC Lyn Osloon. Lynistä hän siirtyi kaudeksi 2007 Norjan toiseksi korkeimmalle sarjatasolle Strømsgodset IF:iin ja siellä vietetyn vuoden jälkeen hän teki kolmivuotisen sopimuksen Tromsø IL:n kanssa. Huuskon polvi on operoitu useasti viimeisimmän Tromsø-sopimuksen aikana. Huusko purki sopimuksensa Tromsøn kanssa talvella 2010, kun sitä olisi ollut vielä jäljellä vielä kauden verran.
Huusko solmi entisen seuransa, Tornion Pallo -47:n, kanssa 4-vuotisen sopimuksen 26. helmikuuta 2010. Huuskon on määrä toimia pelaamisen ohella joukkueen urheilutoimenjohtajana ja apuvalmentajana. Kauden 2009 päätteeksi TP-47 oli pudonnut Kakkoseen.
Torniosta Huusko siirtyi kesken kauden 2010 PS Kemiin, jossa hän pelasi aina seuraavaan kauteen, jolloin hän siirtyi vahvistamaan Veikkausliigassa pelaavaa Rovaniemen Palloseuraa. Kauden 2012 alussa Huusko palasi Kemiin ja aloitti Kolmosessa pelanneessa kasvattajaseurassaan, joka oli muuttanut nimensä FC Kemiksi. Kesken kauden 2012 hän palasi naapurikapunkiin Tornioon sen Kakkosessa pelaavaan TP-47:ään.
Huusko on pelannut Suomen A-maajoukkueessa 8 peliä ja tehnyt niissä 2 maalia. Maajoukkueuransa ensimmäisen pelin Huusko pelasi Bahrainia vastaan 1. joulukuuta 2004. Tuossa pelissä Huusko teki myös maajoukkueuransa ensimmäisen maalin.
Jalkapallon ohella Huusko on pelannut myös futsalia. Seuratasolla hän on edustanut FT Kemi-Torniota liigassa ja Ykkösessä. Huusko on pelannut myös maajoukkueessa 6 maaottelua.
Arsinoe II
Arsinoe II (noin 316 eaa. – 260-luvulla eaa.) oli Ptolemaios I:n ja Berenike I:n tytär. Hänellä oli ainakin kolme aviomiestä, Traakian kuningas Lysimakhos, hänen velipuolensa Ptolemaios Keraunos ja hänen veljensä Ptolemaios II.
Arsinoe meni naimisiin Lysimakhoksen kanssa noin vuonna 300 eaa. Parilla oli kolme lasta, eräs Ptolemaios (ehkä Ptolemaios Nios), Lysimakhos ja Filippos. Sen jälkeen kun Lysimakhos kuoli Korupedionin taistelussa vuonna 281 eaa., Arsinoe johti Kassandreiassa ollutta varuskuntaa vuoden 280 eaa. alkuun asti. Vuoden 280 eaa. alussa hän meni naimisiin velipuolensa, Makedonian kuninkaan Ptolemaioksen kanssa. Arsinoe erosi Ptolemaioksesta sen jälkeen kun tämä oli murhannut Arsinoen kaksi nuorinta poikaa. Joskus vuoden 273 eaa. tienoilla Arsinoe meni naimisiin veljensä Ptolemaios II:n kanssa.
Rahapeliautomaatti
Rahapeliautomaatit (käytetään myös nimitystä kolikkoautomaatit, joka voi tarkoittaa muitakin laitteita kuin peliautomaatteja) ovat kasinolaitteita, joissa laitetaan panokseksi rahaa, ja niissä voi voittaa rahaa. Laitteet on suunniteltu siten, että tietty prosenttiosuus syötetystä rahasta palautetaan ja laitteen omistaja jää aina voitolle pitkällä aikavälillä.
Vanhat rahapelit, kuten pajatso, olivat mekaanisia. Nykyisissä laitteissa on mukana näyttöruutu, ja ne ovat ikään kuin rahapelejä simuloivia tietokonepelejä, joista voi voittaa rahaa. Myös mekaaniset yksikätiset rosvot on korvattu elektronisilla.
Ensimmäiset klassisen rahapeliautomaatin, ns. yksikätisen rosvon, mallit kehitettiin Kaliforniassa 1890-luvun lopulla. Varsinaisen yksikätisen keksijänä pidetään Charles Fey -nimistä keksijää, joka rakensi ensimmäisen modernin rahapeliautomaatin, jossa kolme rullaa lähtee pyörimään kahvasta vetämällä.
Suomessa Veikkaus (ennen vuotta 2017 Raha-automaattiyhdistys) omistaa monopolin rahapelitoimintaan. Suomessa tunnettuja entisen RAY:n pelejä ovat esimerkiksi Pokeri ja Keno. Laitteet antavat rahaa siten, että ne palauttavat pitkällä aikavälillä nähtynä aina jonkin tietyn prosentin syötetystä rahasta takaisin. Internetissä toimivat nettikasinot tarjoavat myös rahapeliautomaattien kaltaisia pelejä. Näitä pelejä voi nykyään pelata myös älypuhelimella tai tablettilaitteella. Usein näiden nettikasinojen pelien palautusprosentti on parempi kuin Veikkauksen tarjoamilla peleillä.
Suomessa tunnettuja rahapeliautomaatteja ovat esimerkiksi Pajatso, RAY Pokeri, Tuplapotti ja erilaiset hedelmäpelit. Rahapeliautomaattien ikäraja on 18 vuotta.
Rahapeleihin voi syntyä riippuvuus, ja pelaamisesta voi tulla uhkapeliä. Monet nettikasinot ovat sitoutuneet ehkäisemään peliriippuvuutta ja minimoimaan ongelmapelaamisen negatiivisia vaikutuksia.
Uhkapelaaminen on Japanissa kiellettyä, joten esimerkiksi suositut Pachinko-automaatit antavat voittoja jotka voi ainoastaan vaihtaa palkintoihin rihkamasta lounasannoksiin.
Luettelo Carl Barksin sarjakuvatuotannosta
Luettelo Carl Barksin sarjakuvatuotannosta on pituutensa vuoksi jaettu useaan eri osaan. Katso: Luetteloissa ei ole mukana yksisivuisia sarjoja tai kansikuvia, eikä tällä hetkellä myöskään ei-Disney -sarjakuvia, kuten Anselmi Panda.
Arsinoe III
Arsinoe III (noin 246 eaa. – noin 204 eaa.) oli Egyptin kuningatar ja Ptolemaios IV:n vaimo. Hänen vanhempansa olivat Ptolemaios III ja Berenike II. Arsinoe avioitui veljensä Ptolemaios IV:n kanssa vuonna 220 eaa. He saivat yhden lapsen, Ptolemaios V:n. Arsinoe salamurhattiin noin vuonna 204 eaa. Murhan takana oli Sosibios tai ehkä itse Ptolemaios IV. Tutkimuksien mukaan murhan takana oli Kleopatra itse koska ei halunnut jättää uhkia eteensä. Arsinoen luuranko löytyi Rooman itäpuolelta satoja vuosia sitten.
Apikaalidominanssi
Apikaalidominanssi-termi kuvaa kärkisilmun säätelemää kasvin kasvua ja haarautumista. Sana "apikaalinen" viittaa kärjessä sijaitsevaan, kärjen puoleiseen, kun taas "dominanssi" tarkoittaa vallitsevuutta.
Kasvin kärkisilmu säätelee auksiini-hormonin välityksellä hankasilmujen kehitystä. Yleensä kärkisilmun hormonaalinen toiminta pitää hankasilmut lepotilassa. Mikäli kärkisilmu kuitenkin leikataan, aktivoituu hankasilmujen kasvu. Näin syntyy haaroittuneempi kasvi.
Puutarhanhoidossa leikataan kasveja, jotta niistä saataisiin tuuheampia. Leikkaaminen perustuu kärkisilmujen katkeamiseen ja apikaalidominanssin purkautumiseen. Leikattujen kasvien hankasilmuista alkaa kasvaa uutta oksaa ja esimerkiksi pensaasta tulee tuuheamman ja pyöreämmän näköinen.
Harri Tuohimaa
Harri Tapio Tuohimaa (s. 21. marraskuuta 1959 Turku) on entinen jääkiekkoilija. Hän pelasi SM-liigassa vuosina 1977–1992 edustaen Lukkoa kausina 1977–1981 sekä HIFK:ta kausina 1981–1992. Hän pelasi myös Suomen maajoukkueessa muun muassa Sarajevon olympialaisissa vuonna 1984. Tuohimaa on pelannut myös Sveitsin 2. sarjaa ja on Rauman Lukon kaikkien aikojen eniten pisteitä tulokaskaudellaan saalistanut pelaaja.
Tuohimaa on myös entinen Oy HIFK-Hockey AB:n puheenjohtaja, sekä Suomen-mestari kautena 1983 HIFK:ssa. Harri Tuohimaan veli Pasi on myös entinen jääkiekkoilija.
Kuka sanoo tahdon
Kuka sanoo tahdon ("My Best Friend's Wedding") on vuonna 1997 valmistunut romanttinen komediaelokuva. Yhdysvaltalaisen elokuvan on ohjannut australialainen ohjaaja P. J. Hogan, joka on ohjannut toisenkin hääaiheisen komedian "Muriel's Wedding".
Julia Roberts näyttelee ruoka-arvostelija Juliannea, jonka paras ystävä urheilureportteri Michael (Dermot Mulroney) ilmoittaa yhtäkkiä astuvansa avioon rikkaan perheen nuoren tyttären, Kimmyn (Cameron Diaz), kanssa. Julianne lähtee spektaakkelihäiden valmisteluun ja tajuaa, että hän onkin rakastanut parasta ystäväänsä kaikki nämä vuodet. Häät on täten saatava peruttua keinoja kaihtamatta.
Oblivion
Oblivion voi tarkoittaa seuraavia asioita:
Reino Turkki
Reino Johan Turkki (5. syyskuuta 1913 Valkjärvi – 4. joulukuuta 1968 Helsinki) oli suomalainen lentäjä, joka toimi Ilmavoimien komentajana vuodesta 1964 lähtien kuolemaansa saakka.
Reino Turkki kävi Kadettikoulun vuosina 1936–1938. Hän osallistui talvisotaan Lentorykmentti 2:n vänrikkinä. Hänet ylennettiin sodan aikana luutnantiksi ja hän toimi Lentolaivue 28:n alaisen ”Osasto Turkin” päällikkönä.
Jatkosodan alussa Turkin lentue tuki Karjalan Armeijan hyökkäystä Morane-koneilla. Vuonna 1942 Turkki oli ylennyt kapteeniksi, ja hänen Morane-Saulnier M.S. 406 -lentueensa osallistui kesän 1944 suurhyökkäyksen torjumiseen. Turkki osallistui myös Lapin sotaan. Morane-koneiden tappiot olivat suuria jo vuodesta 1942 alkaen, koska neuvostoliittolaisilla oli tehokkaampia hävittäjiä. Turkki saavutti neljä varmistettua ja kaksi vahvistamatonta ilmavoittoa talvi- ja jatkosodassa, kaikki Moraneilla.
Vuonna 1945 Turkki siirtyi ilmavoimien esikuntaan.
Turkki suoritti kandidaatin tutkinnon pääaineenaan kansainvälinen politiikka Yhteiskunnallisessa korkeakoulussa vuonna 1946.
1948 Turkki ylennettiin majuriksi. Hän toimi Ilmavoimien Esikunnan osastopäällikkönä ja oli Sotilasaikakauslehden toimituskunnassa vuosina 1951–1954.
Turkki eteni everstiluutnantiksi vuonna 1954 ja everstiksi vuonna 1961. Hän komensi 1955–1960 Satakunnan Lennostoa ja Hämeen Lennostoa. Hän johti Ilmasotakoulua vuosina 1960–1964.
Kenraalimajuri Turkki nimitettiin Ilmavoimien komentajaksi 13. syyskuuta 1964. Hänen aikanaan lentokuriongelmat vähenivät, mutta MiG-21-lentäminen oli riviohjaajien kohdalla yksioikoista eikä varsinaista ilmataistelua vielä harjoiteltu.
Turkki ylennettiin kenraaliluutnantiksi vuonna 1966. Joulukuun alkupuolella 1968 hän menehtyi kesken komentajakautensa pitkäaikaiseen sairauteen. Hänet on haudattu Honkanummen hautausmaalle.
Biotesti
Biotesti on testi, jolla määritetään jotain yhdistettä biologisen koemateriaalin avulla. Koemateriaalina voi olla jokin organismi, elin tai kudosta. Biotestin voidaan ajatella tarkoittavan myös ylipäätään elävällä materiaalilla tehtävää koetta.
Tunnettu biotesti on auksiinimäärän määrittäminen kauran itutuppien kasvua seuraamalla. Ensin kauraa kasvatetaan erilaisissa auksiinimäärissä. Kasvun ja auksiinimäärän suhteesta piirretään kuvaaja. Kun halutaan selvittää auksiinimäärä tuntemattomasta näytteestä, viljellään kauraa tuntemattomassa näyteliuoksessa. Sitten katsotaan kuvaajalta tuntemattomassa näytteessä viljellyn kauran kasvua vastaava auksiinipitoisuus.
Biotestejä käytetään aineiden pitoisuuksien ja vaikutusten selvittämiseen etenkin biokemiassa, biologiassa ja farmakologiassa.
Osmoli
Osmoli (lyhenne Osm) on ainemäärä, joka muodostuu liuoksessa yhdestä moolista ainetta. Jos esimerkiksi liuokseen laitetaan mooli glukoosia, joka pysyy yhtenäisenä molekyylinä kyseisessä liuoksessa, saadaan liuokseen yksi osmoli glukoosia. Jos sen sijaan veteen sekoitetaan mooli ruokasuolaa (NaCl), saadaan liuokseen kaksi osmolia ainetta. Tämä johtuu siitä, että NaCl dissosioituu vedessä natrium- ja kloridi-ioneiksi.
Osmoli ei ole kansainvälisen yksikköjärjestelmän yksikkö.
Shawn Horcoff
Shawn Horcoff (s. 17. syyskuuta 1978 Trail, Brittiläinen Kolumbia) on kanadalainen uransa päättänyt ammattijääkiekkoilija. Edmonton Oilers varasi hänet NHL:ään neljännellä kierroksella vuonna numerolla 99.
Ennen kuin Horcoff varattiin NHL:ään, hän pelasi Michiganin yliopiston joukkueessa. Hänet nimettiin kahdesti Central Collegiate Hockey Associationin (CCHA) All-Academic-joukkueeseen, ja kaudella 1999–2000 hän oli joukkueensa tähdistössä ja nimettiin CCHA:n vuoden pelaajaksi. Lähdettyään yliopistosta, Horcoff teki sopimuksen Edmonton Oilersin kanssa ja hänet lähetettiin AHL:ään, Hamilton Bulldogsiin.
Horcoff vietti vähän aikaa Hamiltonissa, mutta pelasi vain 26 peliä kahden kauden aikana. Hän teki nopeasti vaikutuksen Oilersin johtoportaaseen, ja teki NHL-debyyttinsä kaudella 2000–2001. Horcoff on pelannut Oilersissa koko tähänastisen uransa. Edmontonissa hän on pelannut yhdessä muun muassa suomalaisen Janne Niinimaan kanssa, ja heistä tuli hyvät ystävät. aikana Horcoff pelasi Ruotsissa, Elitserienin Mora IK:ssa. Horcoffin paras kausi oli 2005–2006, jolloin hän teki 22 maalia ja antoi 51 maaliin johtanutta syöttöä eli 73 pistettä 79 pelaamassaan ottelussa. Kaudella 2005–2006 Edmonton Oilers pelasi Stanley Cup -finaalissa Carolina Hurricanesia vastaan, mutta hävisi ottelusarjan lopulta voitoin 4–3.
Horcoff toimi myös Edmontonin kapteenina vuodesta 2010 aina vuoteen 2013, aina siihen asti kunnes hän tuli pelaajakaupan johdosta vaihdetuksi Dallasiin.
Hän on myös edustanut Kanadaa jääkiekon MM-kisoissa.
Shawn Horcoffilla on vaimo Cindy ja kaksi lasta, poika ja tytär. Hänen silmänsä ovat eriväriset, toinen ruskea ja toinen vihreä.
Ola Ullsten
Stig Kjell Olof "Ola" Ullsten (23. kesäkuuta 1931 Uumaja – 28. toukokuuta 2018) oli ruotsalainen poliitikko, joka toimi Ruotsin pääministerinä 1978–1979 ja ulkoministerinä 1979–1982. Ullsten oli Kansanpuolue liberaalien puheenjohtaja vuosina 1978–1983.
Ullsten valittiin vuonna 1964 parlamentin toiseen kamariin, jossa hän toimi aina vuoteen 1984 asti. Jäätyään pois päivänpolitiikasta Ullsten toimi Ruotsin lähettiläänä Kanadassa, Bahamalla, Italiassa ja Albaniassa.
Disakkaridi
Disakkaridi on kahdesta monosakkaridista eli yksinkertaisesta sokerimolekyylistä muodostunut hiilihydraatti. Mono- ja disakkarideja kutsutaan yleensä sokereiksi.
Egon Krenz
Egon Krenz (s. 19. maaliskuuta 1937, Kolberg, nyt Kołobrzeg) on entinen itäsaksalainen poliitikko, joka toimi lyhyen aikaa DDR:n viimeisenä kommunistisena puoluejohtajana. Hän seurasi vallasta syrjäytettyä Erich Honeckeria ja toimi Saksan sosialistisen yhtenäisyyspuolueen (SED) pääsihteerinä, DDR:n valtioneuvoston puhemiehenä sekä kansallisen puolustusneuvoston puhemiehenä lokakuusta joulukuuhun 1989.
Krenz oli räätälin poika Saksan toisessa maailmansodassa menettämiltä alueilta, eikä koskaan nähnyt isäänsä. Erich Honeckerin tuella hän nousi Vapaan Saksan nuorisoliitossa ("Freie Deutsche Jugend"; FDJ) ja päätyi sen pääsihteeriksi 1974. Hän opiskeli opettajaksi ja NKP:n yliopistossa Moskovassa 1964–1967. Toukokuussa 1976 hänet nimitettiin varajäseneksi politbyroohon. Vuonna 1983 hän siirtyi FDJ:sta puolueen keskuskomitean sihteeriksi ja hänestä tuli politbyroon täysjäsen. SED:ssä hänen vastuullaan oli turvallisuusasiat. Politbyroon nuorimpana jäsenenä hänen tulevaisuutensa näytti valoisalta, kunnes Honecker alkoi vieraantua Gorbatšovin NKP:sta ja kansan tyytymättömyys nousi.
Kansannousun ja mielenosoitusten aikana Krenz johti kaappausta Honeckeria vastaan 18. lokakuuta 1989. Honecker suositteli häntä uudeksi keskuskomitean pääsihteeriksi. Kuten Honecker, Krenz otti myös valtionpäämiehen aseman. Uusi puoluejohto ei kuitenkaan kyennyt hallitsemaan kehitystä maassa ja se joutui avaamaan rajat Länsi-Saksaan sekä pian myös luopumaan yksinvallasta. Kommunistisen järjestelmän kukistuttua Krenz pakotettiin eroamaan 3. joulukuuta. Valtionpäämieheksi hänen tilalleen tuli liberaalidemokraatteja edustanut Manfred Gerlach ja SED:n pääsihteeriksi puolueen sisäinen toisinajattelija Gregor Gysi.
Myöhemmin Krenz erotettiin puolueesta ja pidätettiin. Vuonna 1997 hänet tuomittiin kylmän sodan aikaisista rikoksista kuudeksi vuodeksi ja kuudeksi kuukaudeksi vankilaan. Hän vapautui ehdonalaiseen joulukuussa 2003 kärsittyään tuomiostaan hieman yli kolme vuotta.
Soukan koulu
Soukan koulu on peruskoulun ala-aste Espoon Soukassa. Se valmistui kansakouluksi vuonna 1971, jolloin Soukka tyypillisenä uutena lähiönä oli täynnä lapsia. Silloisessa kansakoulussa oli rinnakkaisluokkia H:hon asti ja koulu oli aikoinaan Espoon peruskouluista suurin. Koulun suunnitteli arkkitehtitoimisto Kari Virta. 2010-luvun puolivälissä koulussa oli noin 500 oppilasta. Koulun rehtori on Velijussi Kyllijoki.
Tilanahtautta lievittämään rakennettiin väliaikaisia parakkikouluja viereisille mäille, ensin siihen missä nyt on Kappeli, myöhemmin pururadan varteen koulun toiselle puolelle. Koulu peruskorjattiin vuosina 2010–2012. Kouluun rakennettiin myös uusi siipi remontin aikana. Koulu siirrettiin syksyllä 2009 homeongelmien vuoksi tilapäisesti Otaniemeen entisen poliisiopiston tiloihin. Koulu otettiin takaisin käyttöön joulukuussa vuonna 2012.
Koulun tunnetuin entinen oppilas lienee jääkiekkoilija Teemu Selänne.
Jalkapallo kesäolympialaisissa 2000
Vuoden 2000 kesäolympialaisten jalkapalloturnaus Sydneyssä oli miesten 22. virallinen olympiaturnaus. Naisten turnaus pidettiin toista kertaa.
Neljä maata osallistuivat ensimmäistä kertaa jalkapallon olympiaturnaukseen: Honduras, Etelä-Afrikka, Tšekki ja Slovakia (pelasivat aikaisemmin yhdessä Tšekkoslovakiana.)
Oikeus ja kohtuus
Oikeus ja kohtuus ("The Practice") oli yhdysvaltalainen ABC:n draamasarja, jota tehtiin kaikkiaan kahdeksan tuotantokautta. Yhdysvalloissa sen ensiesitys oli 4. maaliskuuta 1997 – 16. toukokuuta 2004. Se sai parhaan draamasarjan Emmy-palkinnon vuosina 1997 ja 1998. Sarjan tuotti David E. Kelley. Sen tapahtumat keskittyvät bostonilaiseen lakiasiantoimistoon. Siitä tehtiin myös spin-off-sarja "Boston Legal", joka alkoi vuonna 2004.
Suomessa sarjaa näytettiin MTV3-kanavalla 2000-luvun vaihteessa.
Donnie Brasco
Donnie Brasco (televisioesityksessä käytetty myös nimeä Operaatio Donnie Brasco) on brittiohjaaja Mike Newellin vuonna 1997 ensi-iltansa saanut mafiaelokuva. Elokuvan pääosia näyttelevät Johnny Depp ja Al Pacino.
Elämäkertaan pohjautuva tositarinaelokuva sijoittuu 1970-luvun New Yorkiin. FBI-agentti Joseph D. Pistone saa tehtäväkseen soluttautua mafiapiireihin salanimellä Donnie Brasco. Tehtävä on raskas, ja Pistone alkaa pian tuntea olevansa liian syvällä mafian maailmassa.
Operaation jälkeen Pistone siirtyy agenteille tarkoitettuun todistajansuojeluohjelmaan peläten Mafian kostoa. Hän viettää suojeluohjelmassa elämäänsä vielä nykyisinkin salanimellä.
Lipputuloja kertyi Yhdysvalloissa 41 909 762 dollaria ja muualla 83 000 000 dollaria. Tämä on yhteensä 124 909 762 dollaria.
"The New York Timesin" kriitikot valitsivat "Donnie Brascon" vuonna 2004 yhdeksi kaikkien aikojen tuhannesta parhaasta elokuvasta maailmassa.
Mão Morta
Mão Morta on portugalilainen rock-yhtye, joka perustettiin Bragassa lokakuussa 1984. Sen alkuperäisjäsenet olivat Joaquim Pinto, Miguel Pedro ja Adolfo Luxúria Canibal. Ensimmäisen keikkansa yhtye piti Portossa 12. tammikuuta 1985 ja ensimmäisen levytyksensä se julkaisi heinäkuussa 1988.
Yhtyeen levy-yhtiöinä ovat toimineet muiden muassa Ama Romanta ja Cobra Discos.
Yhdeksäs portti (elokuva)
Yhdeksäs portti on Roman Polańskin ohjaama Arturo Pérez-Reverten samannimiseen romaaniin perustuva elokuva. Elokuvan päähenkilö on Dean Corso -niminen "kirjaetsivä" (Johnny Depp). Corso kutsutaan etsimään erästä harvinaista kirjaa ja tehtävää suorittaessaan hän huomaa olevansa okkultismin keskellä.
Bryan Adams
Bryan Adams (s. 5. marraskuuta 1959 Kingston, Kanada) on kanadalainen rockmuusikko ja valokuvaaja. Hänen tunnettuja kappaleitaan ovat muun muassa "Summer of ’69", "Heaven", "(Everything I Do) I Do It for You", "Cuts Like a Knife", "Run to You" ja "Please Forgive Me". Hänelle on myönnetty Order of Canada ja Order of British Columbia -kunniamerkit.
Musiikin lisäksi Adams on julkaissut kaksi valokuvakirjaa, "Made in Canadan" (1999) ja "American Womenin" (2005). Molempien kirjojen tuotot on ohjattu rintasyövän hoitojen tutkimukseen. Adamsin kuvia on lisäksi julkaistu tunnetuissa lehdissä, muun muassa britti-Voguessa, Vanity Fairissa, Harper's Bazaarissa ja Interview'ssä. Adams on myös pitänyt lukuisia valokuvanäyttelyitä.
Bryan Adams on myös laulanut joidenkin elokuvien kappaleita. Tunnetuin on "Everything I Do (I Do It for You)" elokuvasta Robin Hood – varkaiden ruhtinas.
Tinja
Tinja on naisen nimi. Nimi johtuu marttyyri Fotini (Foteine) Samarialaisesta. Foteine tarkoittaa “säteilevä”, “kirkas”. Tinja on lempinimi myös venäläiselle nimelle Tatjana ja on muokkautunut siitä varsinaiseksi etunimeksi. Lisäksi se voi olla Tiinan puhuttelumuoto.
Tinjan nimipäivä vietetään ortodoksisen kalenterin mukaan 20. maaliskuuta, joka on siis Fotini (Foteine) Samarialaisen muistopäivä. Suomalaiseen kalenteriin Tinja tuli vuonna 2010 Kristiinan päivälle 24. heinäkuuta.
Heinäkuuhun 2018 mennessä nimi Tinja oli annettu Suomessa 1039 naiselle, joista yli puolet on 2000-luvulla syntyneitä
Jasso-kissa
Jasso on Jii Roikosen luoma suomalainen sarjakuvakissa. Jasson ja hänen puhuvan häntänsä seikkailuja on ilmestynyt vuodesta 1992. Sarjassa ominaista on veikeä suomen kielen vääntely. Esimerkiksi jos Häntä on sienimetsällä löytänyt haaparouskun, niin kuvassa näytetään haapa, joka rouskuttaa jotakin. Tavallisesti sarjassa keskitytään Jasson ja Hännän arkipäivän tapahtumiin. Lisäksi Häntä voi tarpeen tullen irrota Jassosta ja lähteä omille teilleen tai jopa venyä ja muuttaa muotoaan.
Jassolla on Facebookissa Jasso Glubi. Jassosta on myös tehty paljon erilaisia oheistuotteita kuten tyynyliinoja, virvoitusjuomaa ja pinssejä. Jassosta on tehty myös lyhyitä animaatioita televisioon. Jasso-animaatioissa Jasson äänenä oli Heikki Määttänen ja Hännän äänenä Erja Manto.
Jasso
Jasso voi tarkoittaa seuraavia asioita:
Ionipumppu
Ionipumput ovat solukalvossa olevia ioneja kuljettavia proteiineista koostuvia rakenteita. Ionit eivät varauksensa vuoksi pääse liikkumaan vapaasti solukalvon läpi, ja siksi niille tarvitaan erityisiä tunneleita kalvon läpi. Ionipumput pumppaavat ioneja kohden suurempaa pitoisuutta, joten pumppujen toimintaan tarvitaan energiaa. Energian vuoksi ionipumppujen toiminta on aktiivista kuljetusta. Energia saadaan yleensä ATP:n hydrolyysistä. Aktiivinen kuljetus jaetaan primaariseen ja sekundaariseen kuljetukseen, joista ionipumppujen kuljetustapa kuuluu primaariseen kuljetukseen.
Ionit voivat kulkeutua kalvon läpi myös passiivisesti ionikanavaa pitkin.Purves ym.: Life the Science of Biology. 2000.
Cidade Negra
Cidade Negra on brasilialainen yhtye, jonka lauluissa on vaikutteita reggaesta, rockista ja soulista. Yhtye perustettiin vuonna 1986, ja sen levyjä on julkaissut Sony Music. Yhtyeen sanoitukset keskittyvät rakkauteen ja sosiaalisiin ongelmiin.
Yhdysvaltain puolustusministeri
Yhdysvaltain puolustusministeri () on Yhdysvaltain puolustusministeriön johtaja, jonka vastuulla ovat sotavoimat ja sotilasasiat. Puolustusministerin nimittää presidentti ja hyväksyy senaatti ja hän kuuluu presidentin hallintoon. Lain mukaan puolustusministerin pitää olla siviili, joka ei ole seitsemään vuoteen palvellut asevoimien upseerina (10. USC Sec. 113). Poikkeuksena oli puolustusministeri James Mattis, jonka palveluksesta asevoimissa oli kulunut vasta neljä vuotta hänen astuessa puolustusministerin virkaan. Puolustusministeri on kuudes presidentin sijainen.
Puolustusministerin asema luotiin vuonna 1947, kun merivoimat, maavoimat ja uusi ilmavoimat yhdistettiin kansalliseksi puolustuslaitokseksi ("National Military Establishment"). Samalla sotaministerin ("Secretary of War") virasta tuli ei-hallituksellinen armeijan ministerin ("Secretary of the Army") virka, ja laivasto- ja ilmavoimien ministeri asetettiin puolustusministerin alaisuuteen. Vuonna 1949 kansallinen puolustuslaitos nimettiin puolustusministeriöksi ("Department of Defense").
Lähde
Mena Suvari
Mena Alexandra Suvari (s. 13. helmikuuta 1979 Newport, Rhode Island, Yhdysvallat) on amerikkalainen näyttelijätär. Hänet tunnetaan parhaiten rooleistaan elokuvissa "American Beauty" ja "American Pie". Suvari aloitti uransa 12-vuotiaana toimimalla mallina ja jo 16-vuotiaana hän pääsi mukaan televisiosarjaan "Teho-osasto". Hän ääninäytteli "Kingdom Hearts 2" -pelissä "Final Fantasy VII" -pelistä tuttua Aerista vuonna 2005.
Suvarin isä on virolainen lääkäri Ando Süvari ja äiti kreikkalainen sairaanhoitaja Candice. Hän meni naimisiin 18. maaliskuuta 2000 saksalaissyntyisen, 18 vuotta itseään vanhemman Robert Brinkmannin kanssa. Pari erosi 24. huhtikuuta 2005. Vuosina 2010–2012 Suvari oli avioliitossa konserttipromoottori Simone Sestison kanssa.
Walt Disney’s Comics and Stories
Walt Disney's Comics and Stories (lyh. usein WDC&S tai WDC) on Yhdysvalloissa ilmestyvä Disney-sarjakuvalehti. Lehteä julkaisi vuosina 1940–1984 Western Publishing ensin Dell Comicsille ja myöhemmin yhtiön omalla Gold Key Comics -merkillä. Julkaisua jatkoi Gladstone Publishing vuosina 1986–1990, Disney Comics vuosina 1990–1993 ja Gladstone Comics uudelleen vuosina 1993–1998. Yhtiö joutui lopettamaan lehden julkaisun, kun sen sopimus Disneyn kanssa päättyi. Kesäkuussa 2003 Gemstone Publishing aloitti uuden Disneyn kanssa tehdyn sopimuksen myötä lehden julkaisun uudelleen.
1940-, 1950- ja 1960-luvuilla lehdessä julkaistiin mm. monet Carl Barksin klassikkotarinoista ensimmäistä kertaa. Lehden yleensä aloitti Barksin 10-sivuinen juttu ja päätti Paul Murryn Mikki-jatkosarja. Niiden välissä saattoi olla esimerkiksi Iso Paha Susi -tarina tai Pelle Peloton -juttu.
1950-luvun huippuvuosina levikki oli yli kolme miljoonaa kappaletta, ja se onkin parhaiten koskaan myynyt yhdysvaltalainen sarjakuvalehti. Tärkeimpänä syynä hyvään menestykseen pidetään yleensä Carl Barksin 10-sivuisia sarjoja, jotka aloittivat lähes joka lehden. 1960-luvulle tultaessa WDC&S:n levikki kääntyi laskuun, kuten muidenkin sarjakuvalehtien USA:ssa. 
Barksin jäätyä eläkkeelle 1966 lehdessä alettiin julkaista 1950-luvun Barks-sarjoja uusintoina. Varhaisimpia Barksin kymmensivuisia ei kuitenkaan uusittu. Lehden aloitussarjana saattoi olla myös Tony Stroblin piirtämä uusi juttu. Murryn Mikki-sarja yleensä lopetti lehden kuten ennenkin. Murryn tarinoiden taso laski loppuaikoina ja jatkosarjat muuttuivat 8–10-sivuisiksi vitsisarjoiksi.
Gladstone-yhtiö ryhtyi julkaisemaan WDC&S-lehteä 1986 numerosta 511. Murry-perinne jatkui, mutta Murry oli jo jäänyt eläkkeelle, joten tarinat olivat vanhojen juttujen uusintoja. Lehden aloitti yleensä 10-sivuinen Barks-uusinta, joskus myös Daan Jippesin ja Freddy Miltonin yhteistyönä syntynyt Aku-juttu.
Gladstone käänsi englanniksi amerikkalaisille ennennäkemättömiä eurooppalaisia tarinoita ja kertoi taiteilijoiden nimet, mikä oli uutta. Gladstone teki WDC&S-lehdestä 64-sivuisen pahvikantisen kiiltäväpaperisen vuonna 1997, numerosta 601 alkaen.
Vuodesta 2003 lähtien julkaisija oli Gemstone Publishing. Vuonna 2006 Gemstone osti julkaisuoikeudet Floyd Gottfredsonin alun perin sanomalehdissä julkaistuihin Mikki-sarjoihin, ja niitä julkaistiin jatkosarjoina. Gladstonen ja Gemstonen aikana tuli tavaksi, että lehden aloitti usein William Van Hornin lyhyt sarja.
Vuonna 2009 Walt Disney's Comics And Stories muuttui hyvin erilaiseksi, kun julkaisijaksi tuli Boom! Studios. Nyt lehdessä esiintyvät Taikaviitta, Superhessu ja monet muut ankkalinnalaiset supersankarihahmot.
Yhdysvaltain ulkoministeri
Yhdysvaltain ulkoministeri () on Yhdysvaltain ulkoministeriön johtaja, päävastuunaan kansainväliset suhteet. Ministeri kuuluu presidentin hallintoon.
Ulkoministeri on presidentin pääasiallinen neuvonantaja Yhdysvaltain ulkopolitiikan linjassa ja toteutuksessa. Viime vuosina ministeri on saanut päävastuun Yhdysvaltain toiminnasta ulkomailla joitain sotilasasioita lukuun ottamatta.
Nykyinen ulkoministeri Mike Pompeo astui virkaan 26. huhtikuuta 2018.
10. tammikuuta 1781 toinen siirtomaiden kongressi perusti ulkoministerin viran ("Secretary of Foreign Affairs"). George Washington perusti viran uudelleen heinäkuussa 1789. Kongressi antoi osastolle joitain kotimaan asioiden velvollisuuksia, kuten kirjeenvaihtoa, paperien arkistointia ja säilyttämistä ja julkaisua, ja vaihtoi sen nimen "valtioministeriksi" ("Secretary of State"). Tasavallan alkuvuosina virka oli usein ponnahduslauta presidenttiyteen.
Arvid Horn af Åminne
Arvid Horn af Åminne (10. tammikuuta 1631 Kärkinen, Karuna, Sauvo – 17. maaliskuuta 1692) oli suomalainen aatelismies.
Horn omisti Varsinais-Suomessa Karunan kartanon. Ollessaan nuori upseeri hän halusi mennä naimisiin serkkunsa Ingeborg Gyldenärin kanssa. Hänen isänsä Mauritz Horn ei kuitenkaan antanut liitolle hyväksyntää, joten Arvid pyrki ratkaisemaan tilanteen tuomiokapitulin avulla. Tuomiokapitulin mukaan asia kuitenkin kuului kuninkaalle. Koska vaikutti siltä, että asian selviäminen veisi runsaasti aikaa, Horn päätti ”ryöstää” Ingeborgin Kankaisten kartanosta. Ryöstön toteuduttua he asuivat yhdessä Lohjan Laakspohjassa talven ajan. Virallista vihkimistä Horn ei kuitenkaan onnistunut järjestämään erilaisista yrityksistä huolimatta. Niinpä hän päätyi vangitsemaan pastori Stigaeuksen Laakspohjaan. Pastori pääsi vapaaksi vasta luvattuaan vihkiä Arvid Hornin Ingeborgin kanssa. Tämä vihkiminen täytti muodolliset vaatimukset mutta ei saanut osakseen yleistä hyväksyntää. Kirkossa Ingeborg ja Arvid Horn eivät esimerkiksi saaneet ottaa osaa ehtoolliseen.
Ingeborgin kuoltua Arvid Horn avioitui Maria Elisabet Kruse af Kajballan kanssa, joka oli hänen toisen serkkunsa tytär. He eivät kuitenkaan saaneet arvolleen sopivasti istua kirkon ensimmäisessä penkkirivissä, mikä vastasi Ingeborgin kanssa solmitun liiton aikana vallinnutta tilannetta. Niinpä Horn rakennutti Karunaan oman kirkon, Sant Maria Elisabethin, joka nykyisin tunnetaan Karunan vanhana kirkkona.
Vasil Tole
Vasil S. Tole (s. 22. marraskuuta 1963, Përmet) on albanialainen taidemusiikin säveltäjä ja etnomusikologi. Hän on myös kirjoittanut kirjoja albanialaisesta musiikista.
Tole opiskeli vuosina 1984-1987 Tiranan konservatoriossa. Hän toimii tällä hetkellä professorina Tiranan taideakatemiassa ja Albanian musiikkineuvoston puheenjohtajana. Hän on säveltänyt muun muassa oopperan "Eumenides" (2004), kamarimusiikkia, orkesteriteoksia ja pienimuotoisia kappaleita.
Love, Whitney
Love, Whitney on Whitney Houstonin vuonna 2001 julkaistu kokoelma-albumi, joka on jatkoa hänen moninkertaista platinaa myyneelle "" -kokoelma-albumilleen. Se sisältää Houstonin uran merkittävimpiä, hänen tavaramerkeikseen nousseita balladeja. Albumin 16 kappaleesta yhdeksän on päässyt Yhdysvaltain singlelistan ensimmäiselle sijalle.
Denise Richards
Denise Lee Richards (s. 17. helmikuuta 1971 Downers Grove, Illinois, Yhdysvallat) on yhdysvaltalainen näyttelijä ja entinen malli. Hän menestyi muutamissa elokuvissa 1990-luvun lopulla, joista tunnetuimpia ovat "Starship Troopers – universumin sotilaat", "Villit kuviot" ja "Kun maailma ei riitä".
Richardsilla on oma reality-ohjelma, "Denise Richards: It’s Complicated", jota esittää yhdysvaltalainen E!.
Richards avioitui näyttelijä Charlie Sheenin kanssa vuonna 2002. Heillä on kaksi tytärtä, Sam (s. 2004) ja Lola (s. 2005). Richards haki avioeroa Sheenistä odottaessaan toista lastaan. Pari kuitenkin sopi välinsä, mutta vuoden 2006 alkupuolella Richards haki uudelleen avioeroa. Richards anoi Sheenille myös lähestymiskieltoa sanoen Sheenin uhanneen hänen henkeään.
Keväällä 2006 Richards alkoi seurustella Bon Jovi -yhtyeen kitaristin Richie Samboran kanssa, mutta he erosivat vuoden 2007 alkupuolella.
Tonin Harapi
Tonin Harapi (4. kesäkuuta 1928 Shkodër – 30. heinäkuuta 1992 Tirana) oli albanialainen säveltäjä. Hän syntyi Shkodërissa, Pohjois-Albaniassa, ja valmistui Moskovan konservatoriosta vuonna 1958.
Harapi sävelsi muiden muassa lastenoopperan "Kufitarët", operetin "Mësimi i pyllit", oratorion, kamarimusiikkia, oopperoita ja pianomusiikkia.
Lammasoaivi
Lammasoaivi on yksi Kilpisjärven monista tuntureista. Se sijaitsee 36 kilometriä Kilpisjärven kylästä etelään päin. Sinne perustettiin lokakuussa 1996 maailman ensimmäinen arktinen tuulipuisto, ja siellä on kaksi tanskalaisvalmisteista tuulivoimalaa.
Lammasoaivi 1 (10/1996) ja Lammasoaivi 2 (10/1996) ovat 0,450 MW:n tehoisia tuulivoimaloita, ja Lammasoaivi 3:n (1998) teho on 0,650 MW. Ne on valmistanut Siemensin omistukseen myöhemmin siirtynyt Bonus Energy. Lammasoaivin tuulivoimalat tuottavat lähes kaiken Enontekiön tarvitsemasta energiasta.
Kozma Lara
Kozma Lara (s. 1930) on albanialainen säveltäjä. Hän on säveltänyt muun muassa pianomusiikkia, viulumusiikkia, oopperoita ja elokuvamusiikkia. Lara on myös opettanut sävellystä muiden muassa Vasil Tolelle Tiranassa.
Vivien Cardone
Vivien Elisabeth Cardone (s. 14. huhtikuuta 1993) on yhdysvaltalainen näyttelijä. Hänet tunnetaan parhaiten Delia Brownin roolista televisiosarjassa "Everwood".
Vivien on syntynyt Port Jefferson Villagessa, Long Islandilla, New Yorkissa. Cardone on toiseksi vanhin neljästä lapsesta. Hän näytteli ensimmäisen kerran kolmen kuukauden iässä ja ollut mukana esimerkiksi seuraavien yritysten mainoskampanjoissa: Pizza Hut, Sears, Pillsbury, Sherman Williams ja Prudential. Vivien sai ensimmäisen elokuvaroolinsa Marcee Hermanina Oscarin voittaneessa elokuvassa "Kaunis mieli". Vivien sai nimensä äitinsä ihaileman näyttelijän Vivien Leighin mukaan. Hän harrastaa tanssia.
Hänen isosisko Olivia joka on näyttelijä myös.
Soul Calibur II
Soul Calibur II on Namcon kehittämä tappelupeli. Peli on julkaistu kolikkopelinä vuonna 2002 sekä useille pelikonsoleille seuraavana vuonna.
Peli on jatkoa "Soul Calibur" -pelisarjaan.
Pelin konsoliversioissa on useita eri taistelutiloja. Näitä ovat mm.Weapon Master -moodin kautta aukeaa myös mahdollisuus ostaa ja avata uusia aseita, pukuja, hahmoja ja peliominaisuuksia.
Pelissä esiintyvät seuraavat hahmot:Lisäksi kussakin konsoliversiossa esiintyy yksi erikoishahmo:Seuraavat hahmot ovat avattia:
Cynthia Nixon
Cynthia Ellen Nixon (s. 9. huhtikuuta 1966 New York) on yhdysvaltalainen näyttelijä, joka on saanut urallaan Emmyn parhaiten tunnetusta roolistaan asianajaja Miranda Hobbesina sarjassa "Sinkkuelämää" (1998–2004). Hän on myös vieraillut sarjassa "House".
Nixon on syntynyt ja kasvanut New Yorkissa. Toisin kuin roolihahmonsa Miranda, hän on todellisuudessa vaaleatukkainen eikä punapää. Hän on näytellyt 13-vuotiaasta asti useissa eri näytelmissä Broadwayllä.
Maaliskuussa 2018 Nixon ilmoitti pyrkivänsä New Yorkin kuvernööriksi syksyn vaaleissa.
Nixon oli vuosina 1988–2003 naimisissa englannin professorin Danny Mozesin kanssa. Heille syntyi kaksi lasta, tytär vuonna 1996 ja poika vuonna 2002.
Vuonna 2004 Nixon alkoi seurustella Christine Marinonin kanssa, ja he menivät naimisiin 2012. Marinoni synnytti pariskunnalle pojan vuonna 2011.
Nixonilla todettiin vuonna 2006 rintasyöpä, josta hän selvisi.
Juri Bilonoh
Juri Hryhorovytš Bilonoh (, s. 9. maaliskuuta 1974 Bilopillja, Ukrainan SNT, Neuvostoliitto) on ukrainalainen kuulantyöntäjä. Hän on kaksi metriä pitkä ja painaa 130 kilogrammaa.
Vuonna 1992 Bilonoh voitti Soulissa nuorten maailmanmestaruuden tuloksella 18,46. Barcelonan sisäratojen MM-kilpailuissa 1995 hän oli viides. Sekä 1995 että 1997 hän voitti kultamitalin universiadeissa ja vuonna 1997 Pariisin MM-hallikisoissa maailmanmestaruuden tuloksella 21,02. Saman vuoden Ateenan MM-kilpailuissa hän sijoittui neljänneksi. 1998 Budapestin EM-kisoista ja 1999 Maebashin MM-hallikisoissa hän saavutti pronssia. Sevillan MM-kilpailuissa 1999 ja Sydneyn olympialaisissa 2000 hän oli viides.
2001 Bilonoh saavutti hopeaa universiadeissa. Lissabonin sisäratojen MM-kilpailuissa hän oli kahdeksas ja Edmontonin ulkoratojen MM-kisoissa kuudes. 2002 EM-kisoissa Münchenissä hän voitti uransa toisen aikuisten arvokisakultamitalin tuloksella 21,37. Vuonna 2003 hän saavutti pronssia sekä Birminghamin MM-hallikisoista (21,13) että myöhemmin Pariisin ulkoratojen MM-kisoista (21,10). Budapestin sisäratojen MM-kilpailuissa 2004 hän oli kahdeksas.
Ateenan olympialaisissa vuonna 2004 Bilonoh voitti alun perin kultamitalin tuloksella 21,16 m. Kilpailussa Adam Nelson työnsi ensimmäisellään 21,16 m ja Bilonoh kahdella ensimmäisellään 21,15 m. Nelson johti kilpailua viimeiselle kierrokselle asti jolloin Bilonoh työnsi 21,16 m ja voitti kilpailun pidemmällä toiseksi parhaalla työnnöllään. Nelson ei ensimmäisen kierroksen jälkeen saanut lainkaan tulosta. Vuonna 2012 Kansainvälinen olympiakomitea tutki uudestaan Bilonohin Ateenan olympialaisissa antamat dopingnäytteet. Näytteissä oli merkkejä dopingin käytöstä ja hän menetti olympiavoittonsa. Hän sai kahden vuoden kilpailukiellon, joka päättyi 26. maaliskuuta 2015 ja hänen tuloksensa aikaväliltä 18. elokuuta 2004 – 17. elokuuta 2006 hylättiin takautuvasti.
Helsingin MM-kilpailuissa 2005 Bilonoh sijoittui alun perin neljänneksi ja Göteborgin EM-kilpailuissa 2006 kuudenneksi. Pekingin olympialaisissa 2008 hän sijoittui kuudenneksi.
Ukrainan mestaruuden Bilonoh on voittanut kuulantyönnössä vuosina 2001, 2003, 2005 ja 2006 sekä kiekonheitossa vuosina 1999, 2001, 2003 ja 2006.
Kim Cattrall
Kim Victoria Cattrall (s. 21. elokuuta 1956 Liverpool, Englanti) on englantilais-kanadalainen näyttelijä. Hänet tunnetaan Suomessa parhaiten roolistaan Samantha Jonesina HBO:n komediasarjasta "Sinkkuelämää".
Cattrall syntyi Liverpoolissa, Englannissa. Cattralilla oli kolme sisarusta ja kun Kim oli alle vuoden ikäinen muutti perhe Brittiläiseen Kolumbiaan Kanadaan, mutta kun hänen isoäitinsä sairastui, hän palasi Englantiin 11-vuotiaana ja hän otti Englannissa tunteja London Academy of Music and Dramatic Artista (LAMDA).
Cattrall aloitti näyttelijänuransa 16-vuotiaana, jolloin hän lähti kotoaan asumaan yksin New Yorkiin. Siellä hän opiskeli American Academy of Dramatic Artsissa. Ensimmäisessä elokuvassaan Amerikassa hän näytteli Joyce Donnovania elokuvassa Rosebud vuonna 1975. Seksisymbolin leiman Cattrall sai elokuvasta Porky's näytellessään Miss Lynn "Lassie" Honeywelliä liikuntasalin varasto-kohtauksessa. Suomessa Cattrall tuli tunnetuksi esittäessään Karen Thompsonia Poliisiopisto-elokuvassa vuonna 1984. 
Hän sai Samantha Jonesin roolin tv-sarjasta "Sinkkuelämää" vuonna 1997. Cattrall sopi täydellisesti miestennielijä Samanthan rooliin, joka vaihtoi miestä lähes joka jaksossa ja Samanthasta tulikin nopeasti Carrien ohella sarjan suosituin hahmo. Hän myös kirjoitti kirjan seksistä yhdessä senaikaisen aviomiehensä Mark Levinsonin kanssa. Sarjan suosio toi hänelle myös uusia työmahdollisuuksia, mm. roolin Britney Spearsin tähdittämästä elokuvasta "Crossroads – tienristeyksessä". Hänellä väitettiin olevan huonot välit sarjan muiden tähtien kanssa ja "Sinkkuelämää"-sarja loppui keväällä 2004. Sen jälkeen Cattrall on esiintynyt mm. Walt Disneyn elokuvassa "Jääprinsessa". Vuonna 2006 huhuttiin että Cattrall liittyisi pian "Täydellisten naisten" tähtikaartiin, jossa hän näyttelisi Edien villiä siskoa.Cattrall on Englannin ja Kanadan kansalainen.
Cattrall on ollut naimisissa kolme kertaa, eikä hänellä ole lapsia. Hänen ensimmäinen avioliitto 1977-1979 Larry Davisin kanssa mitätöitiin. Hänen toinen avioliitto oli Andre J. Lyson kanssa 1982-1989, he asuivat Frankfurtissa missä Cattrall oppi puhumaan saksaa sujuvasti. Vuosina 1998-2004 hän oli naimisissa ääniteknikko ja jazzbasisti Mark Levinson kanssa. Yhdessä he kirjoittivat kirjan 2002 Satisfaction: The Art of the Female Orgasm mitä ei ole suomennettu.
Hänet on yhdistetty myös entisen Kanadan pääministerin Pierre Trudeauiin, näyttelijä Daniel Benzaliin, muusikko Gerald Casaleen, kirjailija/elokuvaohjaaja/toimittaja Bernard-Henri Lévyyn sekä näyttelijä Alexander Siddigiin.
Catrall varasi paikan Pan Amin lennolle 103, mutta hän muutti varaustaan viime minuuteilla, koska hänen piti tehdä viime hetkellä jouluostoksia Lontoossa.
Feim Ibrahimi
Feim Ibrahimi (1935–1997) oli albanialainen säveltäjä. Hän syntyi Gjirokastërissa ja opiskeli Tiranan konservatoriossa säveltäjä Tish Daijan johdolla. Ibrahimi suoritti opintonsa kokonaan Albaniassa.
Ibrahimi sävelsi muun muassa pianomusiikkia, kuten "Tokatë për pianon" (1963).
Kristin Davis
Kristin Landen Davis (s. 23. helmikuuta 1965) on yhdysvaltalainen näyttelijä, jonka kuuluisin rooli on Charlotte Yorkin rooli HBO:n komediasarjassa "Sinkkuelämää".
Davis syntyi Coloradossa ja kasvoi Columbiassa, Etelä-Carolinassa. Ennen "Sinkkuelämää" hän oli näytellyt draamasarjassa "Melrose Place", mutta koska yleisö inhosi niin syvästi hänen kieroa hahmoaan, oli rooli pakko kirjoittaa sarjasta pois jo yhden kauden jälkeen. Hän oli myös vieraillut televisiosarjoissa "Frendit", jossa hän oli yhdessä jaksossa Joeyn tyttöystävä, mutta sitten hän jätti hänet ja särki Joey paran sydämen, "Teho-osasto" ja "Seinfeld". Davis on juontanut ohjelmaa "200 Greatest Pop Culture Icons". "Sinkkuelämää" loppui keväällä 2004, minkä jälkeen hän on näytellyt mm. Walt Disney Picturesin elokuvassa "The Shaggy Dog".
Tish Daija
Tish Daija (1926–2004) oli albanialainen säveltäjä. Hän syntyi Gjirokastërissa ja opiskeli Moskovassa vuosina 1950–1956. Hän sävelsi muun muassa jousikvarteton (1953), baletin "Halili dhe Hajrija" (1963) ja oopperoita.
Daija myös opetti muiden muassa Feim Ibrahimia ja Lejla Agollia Tiranan konservatoriossa.
Henry Fielding
Henry Fielding (22. huhtikuuta 1707 Glastonbury – 8. lokakuuta 1754 Lissabon) oli englantilainen kirjailija. Fieldingin romaanit vaikuttivat suuresti 1700- ja 1800-lukujen englantilaisen romaanin kehitykseen ja realismin vakiintumiseen Englannin kirjallisuudessa. Hän kirjoitti myös näytelmiä, runoja ja esseitä.
Toppelius
Toppelius on Oulusta peräisin oleva suku. Ensimmäisenä nimeä käytti Mikael Mikaelinpoika Toppelius 1600-luvun lopussa. Osa suvun tunnetuimmista jäsenistä on käyttänyt nimeä lyhyemmässä muodossa "Topelius".
Francesco Azopardi
Francesco Azopardi (5. toukokuuta 1748 Notabile – 6. helmikuuta 1809 Rabat, Malta) oli maltalainen säveltäjä, urkuri, musiikinopettaja ja musiikkiteoreetikko.
Azopardi syntyi Notabilessa, Maltalla ja asui vuosina 1763–1774 Napolissa. Myöhemmin hän työskenteli Mdinassa, Maltan entisessä pääkaupungissa, ja vuodesta 1789 lähtien Vallettassa. Hän sävelsi muun muassa kirkkomusiikkia ja "Sinfonia con Oboe Obbligaton" (1799). Azopardi kirjoitti myös musiikin teoriaa käsitteleviä teoksia.
Riika-areena
Riika-areena on jäähalli Latvian Riiassa. Sitä käytetään enimmäkseen jääkiekko- ja koripallo-otteluiden, sekä konserttien järjestämiseen. Riika-areenaan mahtuu 12 500 ihmistä ja se valmistui vuonna 2006. Se oli yksi vuoden 2006 jääkiekon MM-kilpailuiden kilpailupaikoista toisen ollessa Skonto-areena. Vuoden 2016 miesten salibandyn MM-kilpailut järjestettiin Riika-areenalla.
Artisteja, jotka ovat esiintyneet areenalla: Depeche Mode, Chris Rea, Korn, Queen+Paul Rodgers, Sigur Rós, Sex Pistols, KISS, Ozzy Osbourne, Placebo, Elton John, Lou Reed, R.E.M., Rihanna, Adam Tensta, P!nk, Kylie Minogue, Backstreet Boys, Björk, Seal, Avril Lavigne, Lenny Kravitz, Linkin Park, Muse, Sting, Patricia Kaas, Deep Purple, Scorpions, James Brown, Nazareth, Rammstein & Metallica.
Riika-areenalle pääsee keskustasta johdinautoilla numero 3, 5 ja 25. Tavallisista busseista hallille kulkevat numerot 9, 11 ja 33. Keskustasta tultaessa lähimmän pysäkin nimi on A.Briana iela. Hallille voi myös saapua omalla autolla, parkkilippu ottelun ajaksi maksaa vajaa 6 euroa.
Witching Metal
Witching Metal on saksalaisen thrash metal -yhtye Sodomin ensimmäinen demo, joka julkaistiin vuonna 1982. Demon nimikappale pääsi myös yhtyeen ensimmäiselle EP:lle, In the Sign of Evilille. Yhtye myös esittää kyseisen kappaleen usein konserteissaan.
Victims of Death
Victims of Death on saksalaisen thrash metal -yhtye Sodomin toinen demo, joka julkaistiin vuonna 1984. Tämä demo sisälsi ensimmäisen demon (Witching Metal) kappaleet uudelleenäänitettyinä sekä neljä uutta kappaletta. Tämäkin demo on nykyään keräilyharvinaisuus.
Carmelo Pace
Carmelo Pace (17. elokuuta 1906, Valletta – 20. toukokuuta 1993, Sliema) oli maltalainen säveltäjä. Hänen teoksiaan ovat muiden muassa oopperat "Caterina Desguane" (1965), "I martiri" (1967), "Angelica" (1973) ja "Ipogeana" (1976).
Pace toimi myös musiikinopettajana. Hänen oppilaitaan oli muun muassa Jesmond Grixti.
Sympatomimeetit
Sympatomimeetit ovat aineita, joiden vaikutukset elimistössä vastaavat sympaattisen hermoston stimulaatiota, eli ne vaikuttavat kohde-elimissä noradrenaliinin tavoin. Sympatomimeettisiä aineita ovat elimistön omat katekoliamiinit (noradrenaliini, adrenaliini, ja dopamiini) useat β-fenyylietyyliamiinin johdannaiset (esimerkiksi amfetamiini ja efedriini) sekä jotkut täysin erirakenteiset kemialliset yhdisteet.
Vastaavasti tunnetaan sympatolyytit, jotka lamaavat sympaattisen hermoston vaikutuksia. Parasympatomimeetit (tai kolinergit) ja parasympatolyytit (oikeammin "antikolinergit") vaikuttavat parasympaattiseen hermostoon.
Jesmond Grixti
Jesmond Grixti (s. 1969 Sliema) on maltalainen säveltäjä. Hänen orkesteri- ja kamarimusiikkiteoksiaan on esitetty Euroopassa, Australiassa ja Japanissa.
Grixti opiskeli 1980-luvun alussa sävellystä Carmelo Pacen johdolla. Myöhemmin hän opiskeli Lontoossa ja Milanossa. Vuodesta 2000 lähtien hän on asunut Melbournessa, Australiassa.
Sela
Sela () on Psalmien kirjassa usein esiintyvä sana, jonka merkitys on epäselvä. Se esiintyy usein kohdissa, joissa on jonkinlainen sisällöllinen taite tai tauko. Sitä ei saa sekoittaa heprean sanaan "sela‘" ( joka tarkoittaa "kallio".)
Psalmeissa sela on todennäköisesti alun perin esitysohjeeksi tarkoitettu musiikkitermi. Sen on arveltu merkitsevän taukoa, välisoittoa, kuoron responsoriota, laulajaryhmän vaihtoa. tai kulttihuutoa.
""Vaviskaa siis, älkää syntiä tehkö! Miettikää tätä vielä, kun menette levolle, olkaa ääneti Herran edessä. (sela). (Ps. 4:5)"
"Sela" esiintyy 71 kertaa 39 psalmissa ja 3 kertaa Habakukin kirjan kolmannessa luvussa (joissakin käännöksissä "sela" on käännetty välisoitoksi tai jätetty pois kokonaan).